Soul 16. júla (TASR) - Najmenej 40 ľudských životov si vyžiadali búrky sprevádzané vytrvalými dažďami a následnými záplavami, ktoré cez víkend postihli Južnú Kóreu. Ďalších 14 ľudí je stále nezvestných. Materiálne škody zatiaľ úrady nevyčíslili.
Z celkového počtu obetí zahynulo najviac po zásahu bleskom, ostatní sa utopili, alebo prišli o život pri zosuvoch pôdy. Väčšina z nešťastí sa stala v juhokórejskom hlavnom meste Soul, kde boli dažde najintenzívnejšie. Meteorológovia tu namerali 300 milimetrov zrážok, čo predstavuje najvyššiu hodnotu za uplynulých 38 rokov.
V dôsledku výčinov počasia bolo zaplavených alebo zničených 35.000 domov, mnoho mostov a ciest. Poškodených je tiež asi 450 áut. Poľnohospodári odhadujú, že voda zaplavila takmer 1600 hektárov ryžových polí. V dôsledku nepriaznivého počasia malo meškanie 17 medzinárodných letov. Na záchranných prácach sa podieľa 3000 vojakov a tisícky ďalších záchranárov a pomocníkov.